b'\n_START_ARTICLE_\nJustus \xc7\x81Garo\xc3\xabb\n_START_PARAGRAPH_\nJustus \xc7\x81Garo\xc3\xabb (s. 16. joulukuuta 1942 Omaruru, Erongon alue) on namibialainen heimop\xc3\xa4\xc3\xa4llikk\xc3\xb6 ja poliitikko. H\xc3\xa4nest\xc3\xa4 tuli damaroiden etnisen ryhm\xc3\xa4n p\xc3\xa4\xc3\xa4llikk\xc3\xb6 vuonna 1982. H\xc3\xa4n perusti Yhdistyneen demokraattisen rintaman (United Democratic Front, UDF) vuonna 1989. \xc7\x81Garo\xc3\xabb tunnettiin Etel\xc3\xa4-Afrikan hallinnon sitke\xc3\xa4n\xc3\xa4 vastustajana; h\xc3\xa4n johti Namibian kansallinen rintama (Namibia National Front) -oppositiopuoluetta 1970-luvun lopulla._NEWLINE_Vuonna 1982 \xc7\x81Garo\xc3\xabb nousi damaroiden korkeimmaksi p\xc3\xa4\xc3\xa4llik\xc3\xb6ksi ja virkaatekev\xc3\xa4ksi kuninkaaksi. Vuonna 1994 h\xc3\xa4nest\xc3\xa4 tuli kuningas. \xc7\x81Garo\xc3\xabb on toiminut UDF:n puheenjohtajana vuodesta 1989. Heti maansa itsen\xc3\xa4istytty\xc3\xa4 h\xc3\xa4n toimi UDF:n edustajana perustuslakikokouksessa, joka oli toiminnassa marraskuusta 1989 maaliskuuhun 1990. Vuodesta 1990 h\xc3\xa4n on ollut kansanedustajana kansalliskokouksessa (National Assembly), joka on Namibian parlamentin alahuone._NEWLINE_Justus \xc7\x81Garo\xc3\xabb on ollut kolmesti ehdolla Namibian presidentiksi. Vuoden 1999 vaalissa h\xc3\xa4n sijoittui nelj\xc3\xa4nneksi saatuaan 3,02 prosenttia \xc3\xa4\xc3\xa4nist\xc3\xa4. Vuonna 2004 h\xc3\xa4n oli 3,83 prosentin \xc3\xa4\xc3\xa4niosuudellaan viides ja vuonna 2009 2,37 prosentin \xc3\xa4\xc3\xa4niosuudella samoin viides. Kunenen alueella h\xc3\xa4n sai 22,5 prosenttia \xc3\xa4\xc3\xa4nist\xc3\xa4 sek\xc3\xa4 Khorixasin ja Sesfonteinin vaalipiireiss\xc3\xa4 eniten \xc3\xa4\xc3\xa4ni\xc3\xa4 kaikista ehdokkaista.'